Javaslat AZ EURÓPAI PARLAMENT ÉS A TANÁCS RENDELETE a 73/2009/EK tanácsi rendeletben meghatározott közvetlen kifizetésekre a 2014-es naptári év vonatkozásában alkalmazandó kiigazítási mérték rögzítéséről /* COM/2014/0175 final - 2014/0097 (COD) */





INDOKOLÁS 1. A JAVASLAT HÁTTERE Az Európai Unió működéséről szóló szerződés rögzíti az uniós finanszírozás azon alapvető szabályát, melynek értelmében az Unió éves költségvetésének összhangban kell lennie a többéves pénzügyi kerettel. A mezőgazdasági termelést vagy értékesítést érintő súlyos válságok esetén a mezőgazdasági ágazatnak nyújtandó támogatás céljából létre kell hozni egy válságokra képzett tartalékot, minden év elején a közös agrárpolitika finanszírozásáról, irányításáról és monitoringjáról szóló, 2013. december 17-i 1306/2013/EU európai parlamenti és tanácsi rendelet[1] 26. cikkében előírt pénzügyi fegyelmi mechanizmus alkalmazásával csökkentve a közvetlen kifizetések összegét. Az említett rendelet 25. cikke szerint a tartalék teljes összege 2800 millió EUR, amely a 2014 és 2020 közötti időszakban (2011-es árakon) 400 millió EUR-nak megfelelő, egyenlő összegű éves részletekből fog összeállni, és amelyet a többéves pénzügyi keret 2. fejezetébe kell beilleszteni. A tartalék összege a Bizottság 2015. évi költségvetés-tervezetében folyó áron 433 millió EUR, melynek fedezete a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról szóló, 2009. január 19-i 73/2009/EK tanácsi rendelet[2] I. mellékletében felsorolt közvetlen kifizetések összegének csökkentéséből származik. Annak biztosítása érdekében, hogy a közös agrárpolitika (KAP) finanszírozására előirányozott összegek megegyezzenek a 2. fejezet alá tartozó, piachoz kapcsolódó kiadások és közvetlen kifizetések – a 2014–2020-as időszakra vonatkozó többéves pénzügyi keretről szóló, 2013. december 2-i 1311/2013/EU, Euratom tanácsi rendeletben[3] rögzített – éves közbenső felső határaival, a pénzügyi fegyelmi mechanizmust csak akkor kell alkalmazni, ha a közvetlen kifizetésekre és a piachoz kapcsolódó kiadásokra vonatkozó előrejelzések azt mutatják, hogy a többéves pénzügyi keret 2. fejezetében rögzített, az Európai Mezőgazdasági Garanciaalap (EMGA) és az Európai Mezőgazdasági Vidékfejlesztési Alap (EMVA) közötti pénzügyi műveletekkel kiigazított éves felső határt túl fogják lépni. Az EMGA-kiadásokra a 2015. évben rendelkezésre álló nettó egyenleget az 1306/2013/EU rendelet 16. cikkének megfelelően a Bizottság végrehajtási rendelete állapítja meg, a 73/2009/EK rendelet, az 1305/2013/EU rendelet és az 1307/2013/EU rendelet pénzügyi mellékleteinek módosításáról szóló, felhatalmazáson alapuló bizottsági rendelet elfogadását követően. A 2015. évi költségvetés-tervezet elkészítésekor a közvetlen kifizetésekre és a piachoz kapcsolódó kiadásokra vonatkozó első költségvetési becslések azt mutatták, hogy a 2. fejezetben foglalt közbenső felső határt – az EMGA és az EMOGA közötti pénzügyi átcsoportosításokat követően[4] – a 2015. pénzügyi évben valószínűleg nem fogják túllépni, ezért nincs szükség további pénzügyi fegyelmi mechanizmusra. Mindezek alapján a Bizottság előterjeszti javaslatát a közvetlen kifizetésekre a 2014. naptári év vonatkozásában alkalmazandó kiigazítási mérték rögzítéséről; a javaslatot az 1306/2013/EU rendelet 26. cikkének (3) bekezdésével összhangban az Európai Parlamentnek és a Tanácsnak 2014. június 30-ig kell elfogadnia. Ha a kiigazítási mérték 2014. június 30-ig nem kerül rögzítésre, ugyanezen cikk értelmében azt a Bizottság határozza meg. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI E javaslat az 1306/2013/EU rendelet 26. cikkében és az 1307/2013/EU rendelet 8. cikkében előírt szabályokat hajtja végre. Az érdekelt felekkel folytatott előzetes konzultációkra és hatásvizsgálat készítésére nem volt szükség. 3. A JAVASLAT JOGI ELEMEI Ez a javaslat a pénzügyi fegyelmi mechanizmus szerint a 2014-es naptári év vonatkozásában alkalmazandó kiigazítás százalékos arányát rögzíti. Figyelembe véve azt, hogy a tagállamok a közvetlen kifizetésre vonatkozóan előírt kifizetési időszak lejártával késedelmesen is folyósíthatnak kifizetéseket a mezőgazdasági termelők részére, továbbá azt, hogy a pénzügyi fegyelmi mechanizmus szerinti kiigazítási mérték naptári évről naptári évre változik, a mezőgazdasági termelők részére nyújtandó közvetlen kifizetések összegét a pénzügyi fegyelmi mechanizmus nem befolyásolhatja eltérő mértékben attól függően, hogy a tagállam mikor fizeti ki a termelő részére a támogatást. Éppen ezért a mezőgazdasági termelők közötti egyenlő bánásmód biztosítása érdekében a kiigazítási mértéket kizárólag a 2014-es naptári évben benyújtott támogatási kérelmek alapján a termelőket megillető közvetlen kifizetések összegére kell alkalmazni, függetlenül attól, hogy a kifizetést ténylegesen mikor folyósítják a termelőnek. A közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló, 2013. december 17-i 1307/2013/EU európai parlamenti és tanácsi rendelet[5] 8. cikkének (1) bekezdése szerint a közvetlen kifizetésekre megállapított kiigazítási arány csak olyan közvetlen kifizetésekre alkalmazandó, amelyek összege meghaladja a 2000 EUR-t. Bulgária, Románia és Horvátország esetében a közvetlen kifizetések a 2014-es naptári évben fokozatos bevezetési eljárás alatt vannak. Ennek következtében a szóban forgó tagállamokban nem kell alkalmazni a pénzügyi fegyelmi mechanizmust. 4. KÖLTSÉGVETÉSI HATÁSOK A pénzügyi fegyelmi mechanizmus szerinti kiigazítási mérték kiszámítása a 2015. évi költségvetés-tervezet előkészítésének része. A mezőgazdasági ágazatot érintő válságokra képzett tartalék összege a Bizottság 2015. évi költségvetés-tervezetében folyó áron 433 millió EUR. A közvetlen támogatások és a piachoz kapcsolódó kiadások előirányzataira vonatkozó első költségvetési becslések azt mutatták, hogy az EMGA tekintetében megállapított közbenső felső határt – az EMGA és az EMOGA közötti pénzügyi átcsoportosításokat követően – a 2015. pénzügyi évben valószínűleg nem fogják túllépni. Az EMGA-kiadásokra a 2015. évben rendelkezésre álló nettó egyenleg, mely e számítások alapját képezte, 44 190 millió EUR. A pénzügyi fegyelmi mechanizmus alkalmazásából származó teljes csökkentés ennek megfelelően 433 millió EUR. A pénzügyi fegyelmi mechanizmus szerinti szükséges kiigazítási mérték 1,301951 %. Ez az érték annak figyelembevételével került kiszámításra, hogy azt csupán a 2000 EUR-t meghaladó összegekre kell alkalmazni, és nem az összes tagállamban. E kiigazítási mérték alkalmazása nyomán csökkeni fognak a 2014-es naptári évre (a 2015-es pénzügyi évre) vonatkozóan benyújtott kérelmek nyomán folyósítandó közvetlen kifizetéseket tartalmazó költségvetési tételek szerinti kiadások. 5. OPCIONÁLIS ELEMEK Az e rendeletben rögzített kiigazítási mérték meghatározásán túl az 1306/2013/EU tanácsi rendelet 26. cikkének (4) bekezdése értelmében a Bizottságnak arra is lehetősége van, hogy a birtokába került új információk alapján végrehajtási jogi aktusokat fogadjon el a mérték kiigazítása céljából. A Bizottság a 2015. évi költségvetés-tervezethez kapcsolódó, 2014 októberében esedékes módosító indítvány elkészítésekor felül fogja vizsgálni a piachoz kapcsolódó kiadásokra és közvetlen kifizetésekre vonatkozó előrejelzéseit, és adott esetben 2014. december 1-jéig elfogadja a kiigazítási mérték módosítását. 2014/0097 (COD) Javaslat AZ EURÓPAI PARLAMENT ÉS A TANÁCS RENDELETE a 73/2009/EK tanácsi rendeletben meghatározott közvetlen kifizetésekre a 2014-es naptári év vonatkozásában alkalmazandó kiigazítási mérték rögzítéséről AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 43. cikke (2) bekezdésére, tekintettel az Európai Bizottság javaslatára, a jogalkotási aktus tervezete nemzeti parlamenteknek való továbbítását követően, tekintettel az Európai Gazdasági és Szociális Bizottság véleményére[6], tekintettel a Régiók Bizottságának véleményére[7], rendes jogalkotási eljárás keretében, mivel: (1) Az 1306/2013/EU európai parlamenti és tanácsi rendelet [8] 25. cikke szerint a közvetlen kifizetéseknek minden év elején a rendelet 26. cikkében említett pénzügyi fegyelmi mechanizmussal történő csökkentése révén létrejön egy olyan tartalék, amelynek célja támogatást nyújtani a mezőgazdasági ágazat számára a mezőgazdasági termelést vagy értékesítést érintő súlyos válságok esetében. (2) Az 1306/2013/EU rendelet 26. cikkének (1) bekezdése szerint az 1311/2013/EU, Euratom tanácsi rendeletben[9] a piachoz kapcsolódó kiadások és a közvetlen kifizetések finanszírozása tekintetében meghatározott éves felső összeghatárok betartásának biztosítása érdekében kiigazítási arányt kell meghatározni a közvetlen kifizetésekre vonatkozóan, amennyiben az adott közbenső összeghatár alá tartozó intézkedések finanszírozására vonatkozó előrejelzések azt mutatják, hogy egy adott pénzügyi évben az alkalmazandó felső összeghatárok túllépése várható. (3) A mezőgazdasági ágazatot érintő válságokra képzett tartaléknak a Bizottság 2015. évi költségvetés-tervezetében szereplő összege folyó áron 433 millió EUR. Az összeg fedezése érdekében a 2014-es naptári év tekintetében a 73/2009/EK tanácsi rendelet[10] I. mellékletében felsorolt közvetlen kifizetésekre alkalmazni kell a pénzügyi fegyelmi mechanizmust. (4) A Bizottság 2015. évi költségvetés-tervezetében meghatározott, közvetlen kifizetésekre és a piachoz kapcsolódó kiadásokra vonatkozó előrejelzések azt mutatják, hogy nincs szükség a pénzügyi fegyelmi mechanizmus további alkalmazására. (5) Az 1306/2013/EU rendelet 26. cikkének (2) bekezdése értelmében a Bizottság javaslatot terjeszt az Európai Parlament és a Tanács elé a kiigazítási arányra vonatkozóan legkésőbb azon naptári év március 31-ig, amelyre az említett kiigazítási arányt alkalmazni kell. (6) Általános szabályként az egy adott (N.) naptári évre közvetlen kifizetés iránti kérelmet benyújtó mezőgazdasági termelők részére az N+1. pénzügyi éven belüli kifizetési időszakban kell folyósítani a kifizetést. A tagállamoknak azonban – bizonyos korlátokon belül – lehetőségük van arra, hogy a termelők részére a szóban forgó időszak lejárta után, bármikor késedelmesen teljesítsenek kifizetéseket. Előfordulhat, hogy a késedelmes kifizetések teljesítése egy későbbi pénzügyi évben történik. Ha egy adott naptári évben pénzügyi fegyelmet kell életbe léptetni, a vonatkozó kiigazítási mértéket csak azokra a kifizetésekre szabad alkalmazni, amelyekre vonatkozóan a támogatási kérelmet abban a naptári évben nyújtották be, amelyre a pénzügyi fegyelmet alkalmazni kell. Éppen ezért a mezőgazdasági termelők közötti egyenlő bánásmód biztosítása érdekében indokolt úgy rendelkezni, hogy a kiigazítási mérték csak azokra a kifizetésekre alkalmazandó, amelyekre vonatkozóan a támogatási kérelmet abban a naptári évben nyújtották be, amelyre a pénzügyi fegyelmet alkalmazni kell, függetlenül attól, hogy a kifizetést mikor folyósították a termelő részére. (7) Az 1307/2013/EU európai parlamenti és tanácsi rendelet[11] 8. cikkének (1) bekezdése értelmében az 1306/2013/EU rendelet 26. cikkének megfelelően meghatározott, a közvetlen kifizetésekre vonatkozó kiigazítási arány csak az adott naptári évben a mezőgazdasági termelőknek nyújtandó olyan közvetlen kifizetésekre alkalmazandó, amelyek összege meghaladja a 2000 EUR-t. Emellett az 1307/2013/EU rendelet 8. cikkének (2) bekezdése úgy rendelkezik, hogy a közvetlen kifizetések fokozatos bevezetése következtében a kiigazítási arány Bulgária és Románia esetében 2016. január 1-jétől, Horvátország esetében pedig 2022. január 1-jétől alkalmazandó. Ezért az e rendeletben meghatározandó kiigazítási arányt az említett tagállamok mezőgazdasági termelőinek folyósított kifizetésekre nem kell alkalmazni, ELFOGADTA EZT A RENDELETET: 1. cikk (1) A mezőgazdasági termelőket a 2014-es naptári évre vonatkozóan benyújtott kérelmek alapján megillető, a 73/2009/EK rendelet 2. cikkének d) pontja szerinti, 2000 EUR-t meghaladó kifizetések összegére – az 1306/2013/EU rendelet 25. és 26. cikkében előírt kiigazítás alkalmazása céljából és az 1307/2013/EU rendelet 8. cikkének (1) bekezdésével összhangban – 1,301951%-os csökkentést kell alkalmazni. (2) Az (1) bekezdésben meghatározott támogatás-csökkentés Bulgária, Románia és Horvátország esetében nem alkalmazandó. 2. cikk Ez a rendelet az Európai Unió Hivatalos Lapjában való kihirdetését követő hetedik napon lép hatályba. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, -án/-én. az Európai Parlament részéről a Tanács részéről az elnök az elnök PÉNZÜGYI KIMUTATÁS || FS/14/xxxxxxxxxx 6.15.2014.1 || DÁTUM: 2014.03.07. 1. || KÖLTSÉGVETÉSI TÉTEL: Az előrejelzések a pénzügyi fegyelem alkalmazását követően költségvetési tételenként a következők: 05 03 01 01 (Egységes támogatási rendszer (SPS)) 05 03 01 02 (Egységes területalapú kifizetési rendszer (SAPS)) 05 03 01 03 (Elkülönített cukortámogatás) 05 03 01 04 (Elkülönített gyümölcs- és zöldségtámogatás) 05 03 01 05 (Egyedi támogatás (68. cikk) – Termeléshez nem kötődő közvetlen támogatások) 05 03 01 06 (A bogyós gyümölcsökre vonatkozó elkülönített támogatás) 05 03 01 07 (Átcsoportosítással nyújtható támogatás) 05 03 02 06 (Fejőstehénre vonatkozó támogatások) 05 03 02 07 (Fejőstehénre vonatkozó kiegészítő támogatás) 05 03 02 13 (Juh- és kecskehúsra vonatkozó támogatás) 05 03 02 14 (A juh- és kecskehúsra vonatkozó kiegészítő támogatás) 05 03 02 28 (Selyemhernyóra vonatkozó támogatás) 05 03 02 40 (Gyapotra nyújtott területalapú támogatás) 05 03 02 44 (Egyedi támogatás (68. cikk) – Termeléshez kötődő közvetlen támogatások) 05 03 02 50 (POSEI – Európai uniós támogatási programok) 05 03 02 52 (POSEI – Égei-tengeri szigetek) 05 03 10 (A mezőgazdasági ágazatot érintő válságokra képzett tartalék) || ELŐIRÁNYZATOK: millió EUR 29 932,0 7 898,0 282,0 12,0 511,0 12,0 p.m. 884,0 49,0 22,0 7,0 0,5 239,0 1 447,0 420,0 0,2 433,0 2. || CÍM: Javaslat AZ EURÓPAI PARLAMENT ÉS A TANÁCS RENDELETE a 73/2009/EK rendeletben meghatározott közvetlen kifizetésekre a 2014-as naptári év vonatkozásában alkalmazandó kiigazítási mérték rögzítéséről 3. || JOGALAP: Az Európai Unió működéséről szóló szerződés 43. cikkének (2) bekezdése. 4. || CÉLKITŰZÉSEK: Ez a rendelet a pénzügyi fegyelmi mechanizmus szerinti, a 2014-es naptári évre vonatkozóan benyújtott támogatási kérelmek alapján a termelőket megillető, 2000 EUR-t meghaladó közvetlen kifizetések összegére alkalmazandó kiigazítási mértéket határozza meg. 5. || PÉNZÜGYI HATÁSOK || 12 HÓNAPOS IDŐSZAK (millió EUR) || FOLYÓ PÉNZÜGYI ÉV 2014 (millió EUR) || KÖVETKEZŐ PÉNZÜGYI ÉV 2015 (millió EUR) 5.0 || KIADÁSOK - AZ EU-KÖLTSÉGVETÉS TERHÉRE (VISSZATÉRÍTÉSEK/BEAVATKOZÁSOK) - NEMZETI HATÓSÁGOK - EGYÉB || - 433,0 + 433,0 || nincs adat || - 433,0 + 433,0 5.1 || BEVÉTELEK - AZ EU SAJÁT FORRÁSAI (LEFÖLÖZÉSEK/VÁMOK) - NEMZETI SZINTŰ BEVÉTELEK || || || || || 2015 || 2016 || 2017 || 2018 5.0.1 || BECSÜLT KIADÁSOK || || || || 5.1.1 || BECSÜLT BEVÉTELEK || || || || 5.2 || SZÁMÍTÁS MÓDJA: Lásd a megjegyzéseket. 6.0 || FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL? || nincs adat 6.1 || FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL? || nincs adat 6.2 || SZÜKSÉG LESZ-E PÓTKÖLTSÉGVETÉSRE? || NEM 6.3 || SZÜKSÉG LESZ-E ELŐIRÁNYZATOK BEVEZETÉSÉRE A JÖVŐBENI KÖLTSÉGVETÉSEKBE? || NEM ÉSZREVÉTELEK: A pénzügyi fegyelmi mechanizmus szerinti kiigazítási mérték kiszámítása a 2015. évi költségvetés-tervezet előkészítésének része. A mezőgazdasági ágazatot érintő válságokra képzett tartaléknak a Bizottság 2015. évi költségvetés-tervezetében szereplő összege folyó áron 433 millió EUR. A közvetlen támogatások és a piachoz kapcsolódó kiadások előirányzataira vonatkozó első költségvetési becslések alapján az EMGA tekintetében megállapított közbenső felső határt – az EMGA és az EMOGA közötti pénzügyi átcsoportosításokat követően – a 2015. pénzügyi évben valószínűleg nem fogják túllépni.. Ennek megfelelően a pénzügyi fegyelmi mechanizmus alkalmazásából származó teljes csökkentés összege 433 millió EUR. A pénzügyi fegyelmi mechanizmus szerinti szükséges kiigazítási mérték 1,301951 %. Ez az érték annak figyelembevételével került kiszámításra, hogy azt csupán a 2 000 EUR-t meghaladó összegekre kell alkalmazni, Bulgária, Románia és Horvátország kivételével az összes tagállamban. Mivel Bulgária, Románia és Horvátország esetében a közvetlen kifizetések a 2014-es naptári évben fokozatos bevezetési eljárás alatt vannak, e tagállamokban nem kell alkalmazni a pénzügyi fegyelmet. E kiigazítási mérték alkalmazása nyomán csökkeni fognak a 2014. naptári évre (a 2015-es pénzügyi évre) vonatkozóan benyújtott kérelmek nyomán fizetendő közvetlen kifizetéseket tartalmazó költségvetési tételek szerinti kiadások. A pénzügyi fegyelem alkalmazása nyomán a csökkenések becsült összege költségvetési tételenként az alábbi: 05 03 01 01 (Egységes támogatási rendszer (SPS)) 05 03 01 02 (Egységes területalapú kifizetési rendszer (SAPS)) 05 03 01 03 (Elkülönített cukortámogatás) 05 03 01 04 (Elkülönített gyümölcs- és zöldségtámogatás) 05 03 01 05 (Egyedi támogatás (68. cikk) – Termeléshez nem kötődő közvetlen támogatások) 05 03 01 06 (A bogyós gyümölcsökre vonatkozó elkülönített támogatás) 05 03 01 07 (Átcsoportosítással nyújtható támogatás) 05 03 02 06 (Fejőstehénre vonatkozó támogatások) 05 03 02 07 (Fejőstehénre vonatkozó kiegészítő támogatás) 05 03 02 13 (Juh- és kecskehúsra vonatkozó támogatás) 05 03 02 14 (A juh- és kecskehúsra vonatkozó kiegészítő támogatás) 05 03 02 28 (Selyemhernyóra vonatkozó támogatás) 05 03 02 40 (Gyapotra nyújtott területalapú támogatás) 05 03 02 44 (Egyedi támogatás (68. cikk) – Termeléshez kötődő közvetlen támogatások) 05 03 02 50 (POSEI – Európai uniós támogatási programok) 05 03 02 52 (POSEI – Égei-tengeri szigetek) Összesen || millió EUR 332,8 56,4 3,1 0,1 5,9 0,1 p.m. 10,5 0,6 0,2 0,1 0,0 3,0 15,5 4,7 0,0 433,0 Az EMGA-kiadásokra a 2015. évben rendelkezésre álló nettó egyenleg, mely a pénzügyi fegyelemre vonatkozó számítások alapját képezte, 44 190 millió EUR. A nettó egyenleg a 2. fejezetből finanszírozandó, piachoz kapcsolódó kiadásoknak és közvetlen kifizetéseknek az 1311/2013/EU, Euratom tanácsi rendelet alapján meghatározott közbenső felső határai alapján került kiszámításra, az EMGA és az EMOGA közötti, a 73/2009/EK rendelet 136b. cikke és az 1307/2013/EU rendelet 66. cikke szerinti, valamint a tagállamok által bejelentett, a 73/2009/EK rendelet 136b. cikke szerinti pénzügyi átcsoportosítások összegének figyelembe vételével. A rendeletjavaslatnak olyan értelemben vannak költségvetési hatásai, hogy a közvetlen kifizetésekre vonatkozó költségvetési előirányzatokhoz kapcsolódó első (a pénzügyi fegyelem alkalmazása nélkül készített) becslések az e rendelettervezetben javasolt kiigazítási mérték alkalmazása nyomán a fentebb látható összegekkel csökkentésre kerültek. Ennek nyomán a 05 03 fejezetre (Közvetlen támogatások) kért és a 2015. évi költségvetés-tervezetben feltüntetendő, az e pénzügyi kimutatás 1. pontja szerinti előirányzatok a pénzügyi fegyelem alkalmazása által érintett tételek tekintetében biztosítják a mezőgazdasági válságokra képzett tartalék létrehozását. [1] HL L 347., 2013.12.20., 549. o. [2] HL L 30., 2009.1.31., 16. o. [3] HL L 347., 2013.12.20., 884. o. [4] A 73/2009/EK rendelet 136a. és 136b. cikke és az 1307/2013/EU rendelet 66. cikke. [5] HL L 347., 2013.12.20., 608. o. [6] HL C… , , . .o. [7] HL C… , , . .o. [8] Az Európai Parlament és a Tanács 2013. december 17-i 1306/2013/EU rendelete a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről (HL L 347, 2013.12.20., 549. o.). [9] A Tanács 2013. december 2-i 1311/2013/EU, Euratom rendelete a 2014 és 2020 közötti időszakra vonatkozó többéves pénzügyi keretről (HL L 347., 2013.12.20., 884. o). [10] A Tanács 2009. január 19-i 73/2009/EK rendelete a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról (HL L 30., 2009.1.31., 16. o.). [11] Az Európai Parlament és a Tanács 2013. december 17-i 1305/2013/EU rendelete a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347, 2013.12.20., 608 o.).